
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ 
№ РС-676-20-006
Днес, 20.01.2021г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-215 от 04.11.2020г. на Комисията за противодействие на корупцията и отнемане на незаконно придобитото имущество (КПКОНПИ) по сигнал с рег. № ЦУ01/С-676/26.10.2020 година.
Сигналът е насочен срещу Петьо Костов – общински съветник и председател на Общински съвет – Ч.(ОбС-Ч.).
В сигнала се съдържат твърдения за това, че общинският съветник и председател на Общински съвет – Ч. Петьо Костов е едновременно и адвокат. Като адвокат той е оказвал правна помощ на бивш служител на СУ „***“, гр. Ч., който е осъдил училището да му заплати обезщетение по чл.222, ал. 3 от КТ, както и направените по делото разноски, в това число адвокатско възнаграждение в размер на 615 лв. за адвоката Петьо Костов. Срещу училището е издадена и Заповед № 318 от 21.08.2020 г., приложена към сигнала, за изпълнение на парично задължение по чл.410 от ГПК, по която присъдената сума следва да бъде изплатена на лицето-бивш служител, чрез адв. Петьо Костов.
Като общински съветник и председател на Общински съвет – Ч. Петьо Костов е участвал при обсъждането и вземането на решение от общинския съвет за формиране на 2% резерв на СУ „***“. Същият е бил запознат с факта, че Община Ч. е в затруднено финансово положение и не разполага със средства за отпускане на временен заем за изплащане на обезщетения по чл.222, ал. 3 от КТ (при пенсиониране на служител), до възстановяването им от националната програма. В случая, той се е възползвал от служебно известната му информация за да заведе дело, за което е получил възнаграждение по договор за правна помощ, което в крайна сметка ще бъде заплатено от бюджета на училището, а с това ще се намали предвидената издръжка за децата на Община Ч. 
Като доказателство към сигнала е приложено копие на Заповед № 318/21.08.2020г. за изпълнение на парично задължение по чл. 410 от ГПК на Районен съд – Ч. 
Във връзка с твърденията в сигнала Комисията е изискала и получила с писмо вх. № ЦУ01-21371/03.12.2020г. на КПКОНПИ от председателя на Постоянна комисия „Противодействие на корупцията“ към ОбС-Ч. заверени копия от следните документи: Клетвен лист на Петьо Костов от 11.11.2019г., Решение № 287-МИ от 28.10.2019г. на ОИК-Ч., Протокол № 1 от Заседание на ОбС-Ч. на 11.11.2019г.; Протокол № 7 от Заседание на ОбС-Ч. на 29.04.2020г., Решение № 111/29.04.2020г. на ОбС-Ч. с приложено към него предложение вх. № 07-01-51/10.03.2020г. на ОбС-Ч. от кмета на община Ч. 
Комисията служебно е извършила справки в регистър НБД „Население“, на електронната страница на ОбС-Ч. и в регистъра на българската адвокатура.

От събраните в хода на административното производство доказателства, се установи следното от фактическа страна:

Сигналът е подаден от лице с посочени три имена, ЕГН, адрес и е подписан.

Петьо Костов е избран за общински съветник в ДОбС, видно от Решение № 287-МИ от 28.10.2019г. на ОИК-Ч., и е подписал клетвен лист на 18.11.2019г. 
С Решение № 3 на ОбС-Ч., взето по Протокол № 1/11.11.2019г., Петьо Костов е избран за председател на ОбС-Ч. за мандат 2019-2023г. 
Ц. К., кмет на община Ч., е внесъл в ОбС-Ч. предложение с вх. № 07-01-51/10.03.2020г. на ОбС-Ч. относно приемане на „Информация за прилагането на системата на делегираните бюджети в учебните и детски заведения на община Ч. за 2020г.“, ведно със Справка за бюджета на неспециализираните училища в община Ч. за 2020г. (Приложение № 1) и Справка за бюджета на професионалните гимназии в община Ч. за 2020г. (Приложение № 2).
В т. 3 от приложената към предложение с вх. № 07-01-51/10.03.2020г. Информация за прилагането на системата на делегираните бюджети в учебните и детски заведения на община Ч. за 2020г. са регламентирани условия и ред за разпределение на средства по отделни допълнителни компоненти. Посочено е, че резервът в дейност „Неспециализирани училища без професионалните гимназии“ в размер на 2% от единния разходен стандарт на всички училища се разпределя за: междинни и окончателни плащания по спечелени проекти, предварително финансиране на разходи за обезщетения по чл. 222 от КТ на персонала в училищата и за други непредвидени и неотложни разходи след обсъждане и съгласие на директорите на училищата.
Видно от Протокол № 7/29.04.2020г., Петьо Костов е участвал на заседание на ОбС-Ч., проведено на 29.04.2020г., и е гласувал „за“ приемането на Решение № 111 на ОбС-Ч. за приемане на „Информация за прилагането на системата на делегираните бюджети в учебните и детски заведения на община Ч. за 2020г. и разпределението по учебни и детски заведения на бюджета за 2020г.“.
От направена справка в регистъра на българската адвокатура е видно, че Петьо Костов е адвокат в Адвокатска колегия – П. от 08.05.2008г. до настоящия момент. 
Същият, видно от Заповед № 318/21.08.2020г. за изпълнение на парично задължение по чл. 410 от ГПК на Районен съд – Ч., е процесуален представител на К. Д. по ч. гр. дело № 742/20г. по описа на РС-Ч. 

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Петьо Костов, в качеството му на общински съветник и председател на ОбС-Ч., е лице, заемащо висша публична длъжност по смисъла на чл. 6, ал.1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация, а правомощията на отделните общински съветници са изчерпателно изброени в чл. 33, ал. 1 от същия закон.

В хода на производството се установи, че Петьо Костов, в качеството му на общински съветник и председател на ОбС-Ч., е упражнил своe правомощиe по служба, като е гласувал „за“ приемането на Решение № 111/29.04.2020г. на ОбС-Ч. за приемане на „Информация за прилагането на системата на делегираните бюджети в учебните и детски заведения на община Ч. за 2020г. и разпределението по учебни и детски заведения на бюджета за 2020г.“

С приетата разпоредба на чл.37, ал.2 от ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че „за общинския съветник, включително за Председателя на общинския съвет, не е налице конфликт на интереси при участие в подготовката, обсъждането и приемането на бюджета на общината.
По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и председателите на общински съвети във връзка с упражнените от тях правомощия, свързани с подготовка, обсъждане и приемане на бюджета на общината, каквото е упражненото от Петьо Костов правомощие, предмет на настоящото производство.
Това е така, тъй като съгласно чл. 45, ал. 1 т. 2 от Закона за публичните финанси общинският бюджет включва разходи за делегирани от държавата и за местни дейности за персонал, издръжка, лихви,помощи и обезщетения за домакинства, текущи субсидии, капиталови разходи.
Общинските училища прилагат делегиран бюджет, съгласно чл. 10, ал. 12 от Закона за публичните финанси, а съгласно ал. 13 от с. чл. първостепенните разпоредители с бюджет (каквато е и Община Ч. ) упражняват контрол върху процесите по планирането, съставянето, изпълнението и отчитането на бюджетите на разпоредителите с бюджет от по-ниска степен. 
Отделно от това, съгласно чл. 282, ал. 6 от Закона за предучилищното и училищното образование, първостепенните разпоредители с бюджет разпределят получените средства от държавния бюджет  за  издръжка на дейностите по възпитание и обучение на децата и учениците между училищата и детските градини въз основа на формули за всяка дейност. 
С разпоредбата на §5 от Преходните и заключителни разпоредби на Закона за изменение и допълнение на ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че започнатите производства по установяване на несъвместимост или на конфликт на интереси за общински съветници, които не са приключили до влизане в сила на този закон, се приключат при условията на същия. 
Горното е основание Комисията да приеме, че при упражняване на правомощието му по служба, свързано с гласуване на заседание на ОбС-Ч. за приемане на Решение № 111/29.04.2020г. на ОбС-Ч., по отношение на Петьо Костов, не е налице нарушение по чл. 52 от ЗПКОНПИ. 

По отношение на изложените в сигнала твърдения за това, че Костов се е възползвал от служебно известната му информация във връзка с гласуваното Решение № 111/29.04.2020г. на ОбС-Ч., за да получи възнаграждение по договор за правна помощ следва да се има предвид следното:
 От обективна страна, от основополагащо значение за състава на нарушението по чл. 60, предл. първо от ЗПКОНПИ, е какви са особеностите на информацията, която би могла да бъде обект на нарушения. Релевантна за възникване на конфликт на интереси е само служебна информация, която съответното лице следва да е получило при изпълнение на правомощията или задълженията му по служба. От логическото тълкуване на разпоредбата на чл. 60 от ЗПКОНПИ се установява, че освен служебна, информацията е необходимо да бъде и конфиденциална, тя не може да бъде общодостъпна. В настоящия случай Решение № 111/29.04.2020г. на ОбС-Ч. е публично и като всяко останало решение се публикува на интернет страницата на общинския съвет.
 От това следва, че в настоящия случай не могат да бъдат засегнати основните принципи, които ЗПКОНПИ защитава – за равнопоставеност между правните субекти и срещу злоупотреба с публична власт, тъй като всеки може да използва съответната информация. Тя е преди всичко публична и после служебна.
 Отделно от горното следва да се отбележи, че въпросното решение на ОбС-Ч., с което се определят условия и ред за разпределение на средства по отделни компоненти за училища и детски градини на територията на община Ч., касае всички от тях, а не конкретно СУ „***“, гр. Ч.  В гласуваната с решението „Информация за прилагането на системата на делегираните бюджети в учебните и детски заведения на община Ч. за 2020г.“ и в Приложения № 1 и № 2 към нея не се съдържа информация за финансовото състояние на учебните заведения, а само за размера на средствата, които следва да бъдат отпуснати. Следователно и самият Костов не би могъл да разполага с такава информация, която да е получил при изпълнение на правомощията му по служба като общински съветник.
Предвид изложеното се налага извода, че е налице само един от елементите на състава на конфликт на интереси по чл. 52 от ЗПКОНПИ, а именно: лице заемащо висша публична длъжност. Липсва използване на информация в частен интерес, получена при изпълнение на правомощията по служба на Петьо Костов, в качеството му на общински съветник в Общински съвет – Ч. . Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл. 52 от ЗПКОНПИ.

Водена от горното и на основание чл. 74, ал. 1 и ал. 2 от ЗПКОНПИ, във вр. чл. 37, ал.2 от ЗМСМА във вр. с §5 от ПЗР на ЗМСМА, Комисията за противодействие на корупцията и за отнемане на незаконно придобитото имущество 
      

                                                      Р Е Ш И:

НЕ УСТАНОВЯВА конфликт на интереси по отношение на Петьо Костов, ЕГН ***, общински съветник и председател на Общински съвет – Ч., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, при гласуване на Решение № 111/29.04.2020г. на ОбС-Ч., взето по Протокол № 7/29.04.2020г.

НЕ УСТАНОВЯВА конфликт на интереси по отношение на Петьо Костов, ЕГН ***, общински съветник и председател на Общински съвет – Ч., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с информация, получена при гласуване на Решение № 111/29.04.2020г. на ОбС-Ч., взето по Протокол № 7/29.04.2020г.

Препис от решението да се изпрати на Окръжна прокуратура – П., с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Петьо Костов, общински съветник и председател на Общински съвет – Ч. , на основание чл. 75, т. 1 от ЗПКОНПИ.  




КОМИСИЯ:

	ЗАМЕСТНИК – ПРЕДСЕДАТЕЛ: ….…………/п/....…..…. /АНТОН СЛАВЧЕВ/ 

	ЧЛЕН:…………………………/п/……………….....…. /АНТОАНЕТА ЦОНКОВА/

ЧЛЕН:…………………...……/п/………………………...……../ПЛАМЕН ЙОЦОВ/

	ЧЛЕН:…………………………/п/…………………………… /СИЛВИЯ КЪДРЕВА/

